**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 12 Φεβρουαρίου 2020, ημέρα Τετάρτη και ώρα 13.10΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του Υπουργείου Ανάπτυξης και Επενδύσεων «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου Επιστημονικής και Τεχνολογικής Συνεργασίας».

Στην συνεδρίαση παρέστη ο Υφυπουργός Ανάπτυξης και Επενδύσεων, κ. Χρίστος Δήμας.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Βρυζίδου Παρασκευή, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Δούνια Παναγιώτα, Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Συντυχάκης Εμμανουήλ, Δελής Ιωάννης, Παπαναστάσης Νικόλαος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλημέρα, κυρίες και κύριοι συνάδελφοι. Καλωσορίζουμε στην Επιτροπή μας τον Υπουργό, τον κ. Δήμα. Σήμερα θα έχουμε επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων με τίτλο «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου Επιστημονικής και Τεχνολογικής Συνεργασίας».

Θέλω να ζητήσω την άδεια και την κατανόηση από την κυρία Ράπτη και από τον κ. Τσίπρα να προηγηθεί η εισήγηση του κ. Κατρίνη, ο οποίος έχει μια υποχρέωση. Κύριε Κατρίνη, έχετε το λόγο.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ πάρα πολύ, κύριε Πρόεδρε και εσάς και τους Εισηγητές την κυρία Ράπτη και τον κ. Τσίπρα, που με διευκολύνουν, γιατί ένας έκτακτος λόγος μου επιβάλλει να αποχωρήσω από τη συνεδρίαση.

Κυρίες και κύριοι συνάδελφοι, η συζήτηση για την κύρωση της συμφωνίας μεταξύ της κυβέρνησης της Ελληνικής Δημοκρατίας και της κυβέρνησης του Μαυροβουνίου, όσον αφορά την επιστημονική και τεχνολογική συνεργασία, δεν μπορεί να είναι μια συζήτηση που χωρίζει, αλλά βεβαίως μια συζήτηση που ενώνει.

Αποτελεί ασφαλώς μια ευκαιρία να επαναβεβαιώσουμε μέσα σε αυτή την αίθουσα τους στενούς δεσμούς μεταξύ του ελληνικού λαού και του λαού του Μαυροβουνίου. Δεσμούς που έχουν διαμορφωθεί σε ένα κοινό ιστορικό, θρησκευτικό και πολιτιστικό έδαφος κατά το παρελθόν, σε κοινές εμπειρίες και μνήμες, αλλά και αγώνες, για εθνική χειραφέτηση και ελευθερία.

Αναφέρεται, μάλιστα, ότι ο σκοπός της πρώτης διπλωματικής παρουσίας της Ελλάδας στο Μαυροβούνιο το 1881, δεν οφειλόταν στην παρουσία κάποιας ελληνικής κοινότητας, που άλλωστε δεν υπήρχε στην περιοχή, ούτε στις εμπορικές σχέσεις μεταξύ των δύο χωρών, που ήταν και αυτές ανύπαρκτες. Είχε να κάνει με την παραδοσιακή, αγάπη και συμπάθεια μεταξύ των δύο λαών, λόγω της κοινής θρησκεία και των κοινών εμπειριών του παρελθόντος, όταν και οι δύο χώρες βρίσκονταν υπό οθωμανική κατοχή. Οι σχέσεις αυτές συνεχίστηκαν και μετά τη συμμετοχή του Μαυροβουνίου στην ενωμένη Γιουγκοσλαβία και την ομοσπονδία με τη Σερβία που έλαβε τέλος το 2006, όταν ύστερα από δημοψήφισμα η χώρα απέκτησε ξανά την ανεξαρτησία της.

Σήμερα το Μαυροβούνιο αποτελεί μια από τις χώρες των Δυτικών Βαλκανίων που προσβλέπουν στη συμμετοχή τους στην Ε.Ε. και η Ελλάδα διαχρονικά επί όλων των κυβερνήσεων - και πρέπει να τονιστεί αυτό- ενθαρρύνει και υποστηρίζει την ευρωπαϊκή προοπτική του Μαυροβουνίου.

Μάλιστα το 2011, η τότε κυβέρνηση του ΠΑ.ΣΟ.Κ., υπέγραψε μνημόνιο διμερούς συνεργασίας, στο πλαίσιο του οποίου συμφώνησε να παράσχει τεχνογνωσία για θέματα Ε.Ε. με στόχο την επιτάχυνση της διαδικασίας ένταξης.

Στο Μαυροβούνιο έχουν πραγματοποιηθεί σημαντικές ελληνικές επενδύσεις, ιδίως στους τομείς της ενέργειας και του τουρισμού. Ωστόσο η συνεργασία των δύο χωρών έχει πιστεύουμε ακόμη πολύ μεγάλα περιθώρια εξέλιξης και ανάπτυξης σε πολλούς τομείς και βεβαίως αυτό είναι και αντικείμενο της σύμβασης την οποία συζητάμε σήμερα.

Η συμφωνία επιστημονικής και τεχνολογικής συνεργασίας που καλούμαστε να κυρώσουμε έρχεται αρκετά καθυστερημένα, αφού έχουν περάσει σχεδόν 4,5 χρόνια από την υπογραφή της μεταξύ των δύο κυβερνήσεων.

Βεβαίως, είναι θετικό η χώρα να αξιοποιεί ευρωπαϊκά προγράμματα και δράσεις σε διάφορους τομείς, ώστε να λειτουργεί σαν μια γέφυρα μεταξύ των χωρών των Δυτικών Βαλκανίων και της Ε.Ε..

Υπάρχει εδώ, ωστόσο, ένα ερωτηματικό που σχετίζεται με τις επιλογές της ελληνικής κυβέρνησης, που αποφάσισε να αξιοποιήσει για το σκοπό αυτό τα κονδύλια του επιχειρησιακού προγράμματος για την ανταγωνιστικότητα, επιχειρηματικότητα και καινοτομία. Ενός προγράμματος που υστερεί σημαντικά σε απορροφητικότητα πόρων στο πλαίσιο του ΕΣΠΑ και το έχουμε πει, το έχουμε να αναδείξει πάρα πολλές φορές με ερωτήσεις μας και κοινοβουλευτικό έλεγχο και παρεμβάσεις μας στη Βουλή.

Να υποθέσουμε, καλόπιστα πάντα, ότι η σπουδή της πολιτικής ηγεσίας του αρμόδιου Υπουργείου να ενεργοποιήσει μια συμφωνία, που ήταν μάλλον ξεχασμένη στο συρτάρι, οφείλεται ή δεν οφείλεται στην προσπάθεια να εμφανίσει μεγαλύτερη απορροφητικότητα στο συγκεκριμένο πρόγραμμα; Εμείς δεν θέλουμε να πιστεύουμε ότι συμβαίνει κάτι τέτοιο.

Από την πλευρά μας, όπως συνηθίζεται σε ανάλογες περιπτώσεις, θα ψηφίσουμε φυσικά τη συμφωνία, διότι ακόμη και με τις όποιες αδυναμίες που μπορεί να έχει, πραγματικά μπορεί και θέλουμε να προσφέρει στον τομέα της τεχνολογικής και επιστημονικής συνεργασίας των δύο χωρών.

Εκφράζουμε βεβαίως κάποιες επιφυλάξεις, γιατί θεωρούμε ότι υπάρχουν καλύτεροι τρόποι, μέσα από καλύτερες συμφωνίες, για την ενίσχυση των σχέσεών μας με τρίτες χώρες και ειδικά με τις χώρες με τις οποίες μας συνδέει παραδοσιακή φιλία.

Κυρίες και κύριοι συνάδελφοι, ως Κίνημα Αλλαγής, στηρίζουμε σταθερά και με όλες μας τις δυνάμεις την ευρωπαϊκή πορεία και του Μαυροβουνίου και των άλλων χωρών των Δυτικών Βαλκανίων, γιατί πιστεύουμε ότι αυτό είναι προς όφελος της ειρήνης και της σταθερότητας στην περιοχή μας.

Αυτό που μας ενδιαφέρει, είναι να ξαναπαίξει η χώρα ρόλο πρωταγωνιστή και όχι κομπάρσου στα Βαλκάνια, αναπτύσσοντας πρωτοβουλίες και χτίζοντας σχέσεις εμπιστοσύνης βασισμένες στην ειλικρίνεια, αλλά και το κοινό, το αμοιβαίο συμφέρον. Αυτό μάλιστα γίνεται περισσότερο επιτακτικό, όταν οι διεθνείς και περιφερειακές εντάσεις, συγκρούσεις, αλλά και συρράξεις, επιχειρούν να επιβάλουν μία άλλη γλώσσα στις σχέσεις μεταξύ των χωρών αυτών και επειδή το 2020 είναι και έτος Ολυμπιακών Αγώνων και ως πολίτης της Αρχαίας Ολυμπίας και ως Βουλευτής Ηλείας, θέλω να εκφράσω την ευχή να είναι και ένα έτος Διεθνούς Εκεχειρίας και Ειρήνης.

Αυτό το λέω διότι παρατηρούμε, κύριε Πρόεδρε, με ανησυχία τον τελευταίο καιρό στο διεθνές περιβάλλον, στην ευρύτερη περιοχή μας, δράσεις που δεν αποτελούν καλούς οιωνούς, καθώς η Τουρκία εντείνει τις προκλητικές της ενέργειες, που καθόλου τυχαίες δεν είναι, αλλά εντάσσονται στο πλαίσιο των στρατηγικών της σχεδιασμών και για το Αιγαίο και την Ανατολική Μεσόγειο και πιστεύω πως όλοι σε αυτή την Αίθουσα συμφωνούμε ότι η επιλογή του Ελληνικού Λαού είναι να βαδίζει στο δρόμο της συνεργασίας και της ειρήνης και όχι στον άλλο δρόμο και αυτό βεβαίως απαιτεί εθνική συνεννόηση, απαιτεί συναινέσεις, όσον αφορά την εθνική στρατηγική, στέρεες διεθνείς συμμαχίες και καλλιέργεια σχέσεων ειλικρίνειας και συνεργασίας με όλες τις χώρες της ευρύτερης περιοχής.

Υπό αυτό το πρίσμα, με αυτό το σκεπτικό και με αυτή την εκτίμηση, θέλω να κλείσω την παρέμβασή μου, αφού ήδη έχω δηλώσει και επαναλαμβάνω ότι το Κίνημα Αλλαγής υπερψηφίζει τη συμφωνία που συζητάμε σήμερα. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε τον κύριο Κατρίνη και φυσικά όλοι συμφωνούν με την ευχή σας για την ειρήνη και στην περιοχή μας και σε όλο τον κόσμο. Το λόγο έχει η κυρία Ράπτη.

**ΕΛΕΝΗ ΡΑΠΤΗ (Εισηγήτρια της Πλειοψηφίας):** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, η χώρα μας στο πλαίσιο της τροχιάς ανάπτυξης,σ στην οποία έχει μπει από τον Ιούλιο του 2019, ενισχύει διαρκώς την εξωστρέφειά της, αναπτύσσει ακόμα ισχυρότερες διπλωματικές σχέσεις και προχωρά σε πραγματικές και αποτελεσματικές δημόσιες πολιτικές, με στόχο τις επενδύσεις και την αναθέρμανση της εγχώριας οικονομίας. Τα αποτελέσματα είναι ήδη ορατά στην οικονομία, αλλά και στην εικόνα που πλέον έχει η χώρα μας στις διεθνείς αξιολογήσεις. Η κύρωση της σημερινής συμφωνίας εντάσσεται ακριβώς σε αυτό το πλαίσιο. Η Ελλάδα και το Μαυροβούνιο, έχοντας ήδη εξαιρετικές διμερείς σχέσεις, προχωρούν σε μία ακόμη συμφωνία, η οποία πρόκειται να αναβαθμίσει επιπλέον τις σχέσεις των δύο χωρών και, ταυτόχρονα, να αποτελέσει βάση για μία επιστημονική και τεχνολογική συνεργασία, φέρνοντας έτσι οικονομική και κοινωνική ανάπτυξη και στα δύο κράτη.

Με παρανομαστή την αμοιβαία ωφέλεια και ισότητα, θα υλοποιηθούν μεταξύ άλλων επιστημονικά, τεχνολογικά και αναπτυξιακά προγράμματα και έργα. Θα υπάρξει ανταλλαγή επιστημόνων, ερευνητών και εμπειρογνωμόνων. Θα διοργανωθούν κοινά συνέδρια, σεμινάρια και εκθέσεις και θα αναπτυχθούν σχετικές πρωτοβουλίες που θα δημιουργήσουν προστιθέμενη αξία στους τομείς της τεχνολογίας και της έρευνας.

Σε επιστημονικό και τεχνολογικό επίπεδο, η φιλία Ελλάδας-Μαυροβουνίου ξεκινά από το 2006, ενώ σε επίπεδο ανταλλαγής επιστημόνων και ερευνητών, έχει ιστορία σχεδόν μισό αιώνα. Με την παρούσα συμφωνία, η συνεργασία βαθαίνει και αναπτύσσεται, ακόμα περισσότερο, ανταποκρινόμενη στις σύγχρονες προκλήσεις, που θέλουν διακρατικές συνέργειες και πρωτοβουλίες, που δημιουργούν πρόοδο και διανέμουν μέρισμα ανάπτυξης για τους λαούς. Δεν πρέπει, επίσης, να ξεχνάμε πως το Μαυροβούνιο είναι μία χώρα υποψήφια για ένταξη στην Ευρωπαϊκή Ένωση, προοπτική που στηρίζει η χώρα μας, μέσω του υπάρχοντος διμερούς μνημονίου συνεργασίας για θέματα Ευρωπαϊκής Ένωσης και που αποτελεί, μαζί με άλλες προϋποθέσεις, συνθήκη για τη διαφύλαξη της ειρήνης, της σταθερότητας και της ευημερίας, στην ευαίσθητη περιοχή των Βαλκανίων. Η παρούσα συμφωνία έρχεται τόσο να ενισχύσει τους μεταξύ μας δεσμούς συνεργασίας και ταυτόχρονα να προσθέσει στην προσπάθειά της φίλης χώρας να κάνει βήματα προς την ευρωπαϊκή οικογένεια.

Το άρθρο 1 επιβεβαιώνει πως η παρούσα συμφωνία, πέρα από τη σημασία που δίνει στην αμοιβαία ωφέλεια και ισότητα, σέβεται απολύτως τις εθνικές νομοθεσίες των χωρών, όπως επίσης και τους κανονισμούς των διεθνών οργανισμών, στους οποίους ανήκουν τα δύο κράτη. Δημιουργεί, δηλαδή, μία ασφάλεια δικαίου, μέσα στην οποία θα κινηθεί η συμφωνία.

Το άρθρο 2, περιγράφει τους τρόπους υλοποίησης της συνεργασίας μεταξύ των επιστημονικών και οικονομικών Ιδρυμάτων των δύο χωρών και μάλιστα σε έκταση αρκετά σημαντική, με σκοπό να βοηθήσει στην όσο το δυνατόν μεγαλύτερη παραγωγή επιστημονικού έργου. Ειδικότερα προβλέπει, επιστημονικά, τεχνολογικά και αναπτυξιακά προγράμματα και έργα σε συμφωνηθέντες τομείς, την ανταλλαγή επιστημόνων, ερευνητών εμπειρογνωμόνων, την ανταλλαγή επιστημονικών και τεχνολογικών πληροφοριών και τεκμηρίωσης, την έγκριση της προσωρινής χρήσης εγκαταστάσεων επιστημονικού εξοπλισμού και αναλώσιμων υλικών που είναι απαραίτητα για την υλοποίηση των δράσεων. Επίσης, τη σύσταση κοινών επιστημονικών Ερευνητικών Κέντρων, όπως και προσωρινών επιστημονικών και ερευνητικών ομάδων.

Το άρθρο 3, οριοθετεί, ενθαρρύνει και στηρίζει την συνεργασία μέσω πολυμερών και περιφερειακών επιστημονικών, τεχνολογικών και αναπτυξιακών προγραμμάτων και έργων, με την κοινή συμμετοχή των δύο χωρών. Πρόκειται ουσιαστικά, για συνεκμετάλλευση των σχεδίων.

Το άρθρο 4, προβλέπει την πρόσκληση επιστημόνων, ερευνητών, εμπειρογνωμόνων και Ιδρυμάτων από άλλες χώρες ή Διεθνείς Οργανισμούς, σε δραστηριότητες που διεξάγονται στο πλαίσιο της Συμφωνίας.

Το άρθρο 5, προστατεύει τα δικαιώματα πνευματικής ιδιοκτησίας που θα προκύψουν από το επιστημονικό και ερευνητικό έργο, που θα παραχθεί από τη συνεργασία των δύο χωρών. Προβλέπει, τόσο ειδικότερες συμφωνίες υλοποίησης, όσο και εφαρμογή διεθνών κανόνων, περί πνευματικής ιδιοκτησίας.

Το άρθρο 6, προστατεύει με ουσιαστικό τρόπο το κοινό έργο, συμπεράσματα, εφευρέσεις, που θα παραχθεί στο πλαίσιο της Συμφωνίας, προβλέποντας, γνωστοποίησή τους σε τρίτους, μόνο με κοινή συμφωνία των μερών.

Το άρθρο 7, περιγράφει λεπτομερώς όλες τις αρμόδιες Αρχές Ελλάδας και Μαυροβουνίου, που θα εμπλακούν στην υλοποίηση των διατάξεων της Συμφωνίας.

Το άρθρο 8, προβλέπει τη σύσταση μίας μικτής επιτροπής επιστημονικής και τεχνολογικής συνεργασίας, αντικείμενο της οποίας θα είναι η δημιουργία οργανωτικών και οικονομικών όρων, για την παροχή της επιστημονικής και τεχνολογικής συνεργασίας. Με τον τρόπο αυτό, συμβάλλει στην λειτουργικότερη δομή αυτής της συνεργασίας, τόσο σε οργανωτικό όσο και σε χρηματοδοτικό επίπεδο, που είναι αμφότερα αναγκαία για την ομαλή ροή του έργου των ομάδων των δύο πλευρών.

Το άρθρο 9, επιβεβαιώνει, ότι σε καμία περίπτωση, δεν θα θιγούν δικαιώματα και υποχρεώσεις των δύο κρατών, που προβλέπονται, από άλλες υφιστάμενες ή μελλοντικές συμφωνίες.

Στο άρθρο 10, προβλέπεται πως η Συμφωνία, θα παραμείνει σε ισχύ για πέντε έτη, ενώ περιγράφεται κάθε τρόπος λύσης, ανανέωσης και τροποποίησης της Συμφωνίας.

Το άρθρο 11, αναφέρει, ότι σε οποιαδήποτε διαφορά που προκύπτει σχετικά με την ερμηνεία και την υλοποίηση της παρούσας Συμφωνίας, αυτή θα επιλυθεί μέσω διαβουλεύσεων των δύο κρατών.

Τέλος, το ακροτελεύτιο άρθρο, περιγράφει την ημερομηνία έναρξης ισχύος της Συμφωνίας, που είναι η Κύρωσή της από τα Εθνικά Κοινοβούλια των δύο χωρών.

Σε ό,τι αφορά τη χρηματοδότηση. Η ελληνική πλευρά θα μπορούσε να συνεισφέρει, καταρχήν ένα περιορισμένο ποσόν 1 εκατ. € για τη χρηματοδότηση τριών ή τεσσάρων ερευνητικών έργων, συνολικού ανώτατου ύψους ανά έργο έως 250.000 € για μια διετία ή τριετία. Η δράση θα χρηματοδοτηθεί από το ΕΠΑνΕΚ 2014 - 2020 και η κοινή προκήρυξη θα είναι ανοιχτή για όλους τους ενδιαφερόμενους. Από ελληνικής πλευράς, θα χρηματοδοτηθούν ερευνητικοί Οργανισμοί, Πανεπιστήμια και Ερευνητικά Κέντρα κατά 100% και ενδεχόμενα ιδιωτικές επιχειρήσεις, οι οποίες θα έχουν ποσοστό ιδιωτικής συμμετοχής.

Η πλευρά του Μαυροβουνίου, θα καλύψει τις δαπάνες υλοποίησης των κοινών έργων των συνεργαζόμενων φορέων που βρίσκονται στην επικράτειά της, κατά αντίστοιχο τρόπο.

Κυρίες και κύριοι συνάδελφοι, η χώρα μας αποτελεί πυλώνα σταθερότητας στην ευρύτερη περιοχή των Βαλκανίων, επιδιώκει συμφωνίες και συνεργασίες, με όλα τα κράτη και είχε ανοιχτούς διαύλους επικοινωνίας για κοινά προγράμματα και πρωτοβουλίες, που θα αναβαθμίσουν οικονομικά και γεωπολιτικά τη χώρα μας και την περιοχή. Είναι σημαντικό να ενώνουμε δυνάμεις για τέτοιους σκοπούς και είναι επίσης σημαντικό, από άποψη πολιτικής και διπλωματικής πρακτικής να δημιουργούμε δεσμούς με μικρότερα κράτη, που θέλουν την ελληνική υποστήριξη στην πορεία τους προς την ενωμένη Ευρώπη.

Η Συμφωνία, έχει μόνο οφέλη για την Ελλάδα και σας καλώ να την υπερψηφίσετε.

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ ( Πρόεδρος της Επιτροπής):** Εμείς σας ευχαριστούμε πολύ, κυρία Ράπτη. Κυρίες και κύριοι συνάδελφοι, θα συνεχίσουμε τη σημερινή συζήτησή μας με τον Εισηγητή της Μειοψηφίας, τον κ. Τσίπρα. Το λόγο έχει ο κ. Τσίπρας.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας):** Κύριε Πρόεδρε, είναι η πιο συνοπτική ιδεολογική έκθεση που έχω συναντήσει από τις 7 Ιουλίου, το οποίο εν μέρει είναι λογικό λόγω του ότι είναι περιορισμένο το θέμα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αυτό δεν σημαίνει ότι δεν μπορούμε εμείς να το αναπτύξουμε λίγο περισσότερο ώστε και οι άνθρωποι που μας ακούν να καταλαβαίνουν τι κάνουμε εδώ.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας):** Αφορά μια Συμφωνία που είχε υπογράψει η προηγούμενη κυβέρνηση με το Μαυροβουνίου στο πλαίσιο ανάπτυξης σχέσεων με άλλες βαλκανικές χώρες πολυεπίπεδα, δηλαδή, όχι μόνο στο επίπεδο της πολιτικής, αλλά και της οικονομίας και του πολιτισμού και της έρευνας και τεχνολογίας. Επειδή συζητάμε για την έρευνα και τεχνολογία και για την ανάπτυξη σχέσεων με ένα βαλκανικό κράτος, υπάρχουν δυο σχετικά ζητήματα στα οποία πρέπει να αναφερθώ.

Πρώτον, αφορά στη γενικότερη βαλκανική πολιτική της χώρας, όπως γνωρίζουμε όλοι μας υπήρξε μια αποβαλκανοποίηση της εξωτερικής μας πολιτικής, κυρίως λόγω της μεγάλης οικονομικής κρίσης και αποχώρησης από τα Βαλκάνια την προηγούμενη δεκαπενταετία, η οποία κορυφώθηκε κυρίως με την υποχώρηση των ελληνικών τραπεζών που ήταν η ναυαρχίδα της εκεί παρουσίας και στήριζαν … επιχειρήσεις. Την προηγούμενη πενταετία έγινε μια μεγάλη προσπάθεια επαναβαλκανοποίησης της πολιτικής μας και γιατί πρέπει να υπάρξει αποφασιστικός ρόλος της χώρας μας στην κατεύθυνση της σταθερότητας, της ειρήνης και της φιλίας στην περιοχή και γιατί ειδικότερα η χώρα μας, ιδιαίτερα με όσα συμβαίνουν το τελευταίο διάστημα, έχει ανάγκη από περισσότερο στρατηγικό βάθος. Μια διάσταση, μια πλευρά αυτού του στρατηγικού βάθους αφορά στη σχέση της χώρας μας με άλλες βαλκανικές χώρες. Επ’ αυτού φαίνεται να υπάρχει μια ορισμένη στασιμότητα ή πάγωμα αυτού του ανοίγματος προς τα Βαλκάνια, που στηρίχθηκε κυρίως σε τριμερή σχήματα συνεργασίας και διμερείς σχέσεις, με κορύφωμα βέβαια τη Συμφωνία των Πρεσπών, που τα οφέλη της νομίζω ότι λαμβάνει πολύ μεγαλύτερο κομμάτι της ελληνικής κοινωνίας και του ελληνικού λαού σήμερα.

Δεύτερον, αφορά ειδικότερα στο ζήτημα της έρευνας και τεχνολογίας, μια από τις πρώτες πράξεις της παρούσας Κυβέρνησης ήταν να μεταφέρει τη Γενική Γραμματεία στο Υπουργείο Οικονομίας. Από την άποψη της διεθνούς εμπειρίας δεν υπάρχει πουθενά κάτι τέτοιο, δηλαδή είτε αυτά αφορούν άλλα υπουργεία και κυρίως στο Υπουργείο Παιδείας, είτε είναι συνέργειες ανάμεσα σε διάφορα υπουργεία και σε ομοσπονδιακό κεντρικό επίπεδο και σε επίπεδο περιφερειών, δήμων ή ομοσπονδιακών κρατιδίων, αν μιλάμε για τη Γερμανία κ.λπ.. Εδώ είχαμε μια απόλυτη μεταφορά από το Υπουργείο Παιδείας προς το Υπουργείο Οικονομίας, το οποίο αδυνατεί, εκ της φύσεως του, να απαντήσει σε ορισμένες ανάγκες που έχει η ανάπτυξη της έρευνας και τεχνολογίας στη χώρα μας, ιδιαίτερα αν θέλουμε να μεταβεί η χώρα σε μια οικονομία της γνώσης, στο οποίο έχουμε καθυστερήσει πάρα πολύ. Ειδικότερα σε ό,τι αφορά στις διεθνείς σχέσεις, που είναι μια διάσταση της ανάπτυξης της έρευνας και τεχνολογίας, το Υπουργείο Οικονομίας δεν μπορεί να επιτελέσει το ρόλο αυτό, όπως είπε και η Εισηγήτρια της Πλειοψηφίας, θα ψηφίσουμε υπέρ της επικύρωσης αυτής της Συμφωνίας, ακριβώς για να αναπτυχθούν σχέσεις με το Μαυροβούνιο.

Μπορεί το Υπουργείο Οικονομίας στο επίπεδο της έρευνας και τεχνολογίας να συνεργασθεί με κάποιο αντίστοιχο του Μαυροβουνίου, όπως το έκανε μέχρι τώρα το Υπουργείο Παιδείας, που πρέπει να συμπεριλάβει και να συνεργαστούν πανεπιστήμια, ερευνητικά ινστιτούτα κ.λπ.; Η απάντηση είναι καθαρά όχι.

Το πρόβλημα που υπήρχε στην ελληνική οικονομία και στα ελληνικά πανεπιστήμια και στα ερευνητικά ινστιτούτα και υπάρχει ακόμη είναι ότι συνδέονται πάρα πολύ λίγο με την ελληνική παραγωγή και οικονομία και αυτή είναι μια μεγάλη ιδιαιτερότητα. Ενώ, δηλαδή, έχουμε ερευνητικά ινστιτούτα, ακαδημαϊκά κέντρα και πανεπιστήμια, που παίρνουν πολύ καλή βαθμολογία με βάση τις διεθνείς αξιολογήσεις σε ό,τι αφορά και στο ερευνητικό και το ακαδημαϊκό τους έργο διεθνώς, αυτό το έργο σχετίζεται με κάποια διεθνή και κυρίως ευρωπαϊκά ερευνητικά προγράμματα και ελάχιστα έως καθόλου σχετίζεται με τις ανάγκες που έχει η ελληνική οικονομία και η ελληνική παραγωγή. Δεν θα το λύσει αυτό το πρόβλημα η συνολική, ολιστική μεταβίβαση τους στο Υπουργείο Οικονομίας και πολύ περισσότερο δεν πρόκειται να αντιμετωπίσει το πρόβλημα των διεθνών σχέσεων στον τομέα αυτό το Υπουργείο Οικονομίας.

Συνεπώς, θα επικυρώσουμε τη Σύμβαση αυτή, όμως οι οιωνοί δεν είναι θετικοί για το μέλλον σε ό,τι αφορά στην ανάπτυξη των σχέσεών μας στο διεθνές επίπεδο, δηλαδή με άλλες χώρες στο πεδίο αυτό, αλλά και μέσα στη χώρα στο μεγάλο έλλειμμα που υπάρχει της έρευνας, της τεχνολογίας και της καινοτομίας με τον κόσμο της οικονομίας.

Σας ευχαριστώ.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Κύριε Τσίπρα, απλώς προς επιβεβαίωση ψηφίζετε υπέρ;

**ΓΕΩΡΓΙΟΣ ΤΣΙΠΡΑΣ(Εισηγητής της Μειοψηφίας):**Κύριε Πρόεδρε, το είπα, ναι.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Ναι, το είπατε, αλλά θα ήθελα να ακουστεί πιο καθαρά και για τη Γραμματεία. Σας ευχαριστώ για την τοποθέτηση σας.

Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ(Ειδικός Αγορητής του Κ.Κ.Ε.):** Κύριε Πρόεδρε, δεν θα τοποθετηθούμε σήμερα επιφυλασσόμαστε στην Ολομέλεια.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Κρατάμε, λοιπόν, τη θέση σας, επιφύλαξη για την Ολομέλεια. Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ(Ειδικός Αγορητής του ΜέΡΑ25):** Κυρίες και κύριοι συνάδελφοι, κύριε Υπουργέ, συζητάμε σήμερα για το σχέδιο νόμου για την κύρωση της συμφωνίας, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Μαυροβουνίου, για την επιστημονική και τεχνολογική συνεργασία μεταξύ των δύο χωρών.

Το Μαυροβούνιο ανεξαρτητοποιήθηκε το 2006, έχει 600 χιλιάδες κατοίκους, ήταν κομμάτι της πάλαι ποτέ Γιουγκοσλαβίας. Είναι μια πολύπαθη περιοχή. Εμείς ως ΜέΡΑ25 και θεωρώ όλοι μας, στηρίζουμε την ευρωπαϊκή πορεία του Μαυροβουνίου και κάθε άλλου ευρωπαϊκού κράτους προς την Ε.Ε., προς την ευρωπαϊκή ολοκλήρωση.

Η συνεργασία σε τομείς έρευνας και τεχνολογίας, αποτελεί μια γέφυρα, μια αρχή, προς αυτή την κατεύθυνση, προς αυτή την πορεία. Πορεία, περαιτέρω προς την ευημερία και την ειρήνη της περιοχής, η οποία έχει βιώσει μεγάλες αλλαγές και καταστροφές. Το σχέδιο νόμου υπεγράφη στην πρωτεύουσα του Μαυροβουνίου, την Ποντγκόριτσα τον Ιούνιο του 2015.

Με το άρθρο 10, θα παραμείνει σε ισχύ αυτός ο νόμος για πέντε χρόνια. Παρ' ολίγον να περάσουν πέντε χρόνια, από την υπογραφή τότε και να μην έχει κυρωθεί από την ελληνική πολιτεία. Διερωτώμαι, άραγε, το γιατί.

Εμείς υπερψηφίζουμε το νομοσχέδιο, έχοντας όμως παράλληλα, επίγνωση της ειρωνείας, του να ψηφίζονται πρόνοιες για την έρευνα και την τεχνολογία σε ένα πτωχευμένο κράτος, με 3,5% πρωτογενή πλεονάσματα, όπου προφανέστατα παρέχονται ανεπαρκείς πόροι για την έρευνα και την τεχνολογία, με τον κίνδυνο τα μεγαλεπήβολα σχέδια να περιορίζονται, μάλλον, στα χαρτιά. Υπερψηφίζουμε. Ευχαριστούμε πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, αγαπητοί συνάδελφοι, όλες αυτές οι προσπάθειες, θεωρώ ότι είναι σημαντικές. Η χώρα μας για να αναπτυχθεί, πρέπει να γίνει παραγωγός πρωτογενούς τεχνολογίας. Για να γίνει παραγωγός πρωτογενούς τεχνολογίας, πρέπει η ίδια να δημιουργήσει εκείνες τις συνθήκες, ώστε η έρευνα να ξεκινήσει και στη χώρα μας. Υπάρχει έρευνα, αλλά ουσιαστικά να συνδεθεί με την παραγωγή. Προφανώς, μια και είμαστε, παρά τα προβλήματά μας, το περισσότερο ανεπτυγμένο κράτος στα Βαλκάνια, να βοηθήσουμε και τους γείτονές μας προς μια τέτοια κατεύθυνση.

Τυχαίνει να δραστηριοποιούμαι, επαγγελματικά, στο επίπεδο των ιδιωτικών έργων, εδώ και 7 - 8 χρόνια στο Μαυροβούνιο. Παρά τα όσα ακούγονται, είναι μια δημοκρατία η οποία έχει δυνάμεις παραγωγικές και κάνει προσπάθειες να ενσωματωθεί σε αυτό που λέμε Ε.Ε.. Θεωρώ ότι, η σύμβαση αυτή κινείται πολύ θετικά, σε μια τέτοια κατεύθυνση. Ειδικά στον τομέα της έρευνας και της τεχνολογίας, πρέπει να τη βοηθήσουμε.

Υπάρχουν ελληνικές εταιρείες οι οποίες δραστηριοποιούνται εκεί. Μάλιστα, δραστηριοποιείται και μια, ίσως από τις μεγαλύτερες, να μην πω η μεγαλύτερη, ελληνική εταιρεία, που είναι τα ΕΛ.ΠΕ., μέσω της θυγατρικής της, της Jugopetrol. Θα έλεγα, λοιπόν, ότι η σύμβαση αυτή, μπορεί να βοηθήσει να υπάρχουν κοινά ερευνητικά προγράμματα στον τομέα π.χ. που ενδιαφέρει τα ΕΛ.ΠΕ..

Άρα, λοιπόν, κάτω από οποιασδήποτε συνθήκες, είμαστε, θεωρώ, αναγκασμένοι να βοηθήσουμε μια τέτοια κατάσταση και φυσικά, θεωρώ, ότι το Υπουργείο, το αρμόδιο Υφυπουργείο και η Γενική Γραμματεία, κινούνται πολύ θετικά. Θα ήμουν, λοιπόν, εξαιρετικά χαρούμενος, αν το έβλεπα και σε άλλα γειτονικά κράτη, αν έβλεπα, δηλαδή, να υπογράφονται αντίστοιχες συμβάσεις. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε το συνάδελφο κ. Σιμόπουλο. Προφανώς, όσο και αν θεωρείται αυτονόητο, κυρίες και κύριοι συνάδελφοι, ότι η συνεργασία με τα γειτονικά κράτη, πρέπει να αναπτύσσεται, βλέπετε ότι σήμερα κυρώνουμε μια σύμβαση, η οποία καθυστέρησε να έρθει στο Ελληνικό Κοινοβούλιο.

Αυτό τι σημαίνει; Σημαίνει, ότι εάν θέλουμε η Ελλάδα να είναι ηγέτιδα δύναμη στα Βαλκάνια, πρέπει να πάρει τέτοιου είδους πρωτοβουλίες και να συνεργαστεί με όλους τους γείτονές μας. Διότι, περισσότερο έχει να δώσει και λιγότερο να πάρει, αλλά εν πάση περιπτώσει, στα πλαίσια μιας καλής συνεργασίας - δεν θα πούμε ποιος δίνει περισσότερα ποιος λιγότερα - πρέπει να έχουμε καλές σχέσεις και σε αναπτυξιακή κατεύθυνση με όλους τους γείτονες τα Βαλκάνια. Αυτή η κύρωση, λοιπόν, με το Μαυροβούνιο, είναι σε αυτήν την κατεύθυνση.

Άρα, επειδή είπα να υπάρξουν τοποθετήσεις, ναι, δεν είναι τίποτα αυτονόητο. Και τα αυτονόητα πρέπει να τα λέμε και να τα επιβραβεύουμε και να τα διευρύνουμε, γιατί τα έχει ανάγκη και η χώρα μας.

Το λόγο έχει η κυρία Σούκουλη.

**ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ :** Ευχαριστώ πολύ κύριε Πρόεδρε. Και για μένα είναι ιδιαίτερη χαρά να τοποθετηθώ σε αυτή την κύρωση, καθότι και μέλος της Ομάδας Φιλίας, ως Γραμματέας της Ομάδας Φιλίας των σχέσεων Ελλάδας - Μαυροβουνίου.

Πραγματικά, είναι πάρα πολύ σημαντικό όταν έρχονται κυρώσεις στο Κοινοβούλιο, γιατί έχει μεγάλη αξία να ανταλλάσσουμε και να συνεργαζόμαστε με τις άλλες χώρες. Κυρίως, αυτές που κάνουν την προσπάθειά τους, κάποια στιγμή, να ενταχθούν στην Ε.Ε..

Οπότε, σήμερα, σε αυτήν τη συνεργασία, σε έναν τομέα σαν αυτόν της Έρευνας και της Τεχνολογίας, δεν θα μπορούσαμε να μην είμαστε θετικοί. Και αυτό γιατί, πραγματικά, η ανταλλαγή γνώσης, τεχνογνωσίας, έτσι όπως υπάρχει στη χώρα του Μαυροβουνίου, έτσι όπως υπάρχει και εξελίσσεται στη δική μας, έχει να κάνει με την εξωστρέφεια, που πρέπει να αποκτήσουμε και εμείς και τα μυαλά των δικών μας επιστημόνων, αλλά και οι προσπάθειες που κάνουν οι Έλληνες ερευνητές, έτσι ώστε να μπορούν να αναπτυχθούν παγκόσμια. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής) :** Να ευχαριστήσουμε την κυρία Σούκουλη, για τη δική της χρήσιμη παρέμβαση. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ κύριε Πρόεδρε. Θα ξεκινήσω από τα άρθρα της Συμφωνίας.

Στο άρθρο 1, έχουμε προώθηση συνεργασίας σε Οργανισμούς που είναι μέλη. Η ερώτησή μας είναι η εξής: Ποιοι είναι αυτοί οι Οργανισμοί;

Στο άρθρο 2, έχουμε ανταλλαγές επιστημόνων και συμμετοχή σε προγράμματα. Κόστος 1 εκατ. ευρώ για κοινά ερευνητικά προγράμματα από ΕΠΑνΕΚ. Κόστος για συνέδριο 5.900 ευρώ στην Ελλάδα και 9.300 ευρώ στο Μαυροβούνιο. Η ερώτησή μας είναι, πώς να τα κρίνει κανείς;

Στο άρθρο 3, έχουμε ανταλλαγές πληροφοριών και συμμετοχή σε προγράμματα. Η ερώτησή μας είναι, ποιες ακριβώς πληροφορίες και ποια προγράμματα;

Στο άρθρο 4, συνεργασία με τρίτα μέρη που θα βαρύνει τα τρίτα μέρη. Ποια θα είναι αυτά τα τρίτα μέρη;

Στο άρθρο 5, η εκμετάλλευση πνευματικής ιδιοκτησίας θα γίνεται με συμφωνία. Εδώ, δεν έχουμε κάτι αντίθετο.

Στο άρθρο 6, εμπιστευτικότητα επιστημονικών συμπερασμάτων έναντι τρίτων. Δεν έχουμε ούτε εδώ κάτι και το άρθρο 7 είναι διαδικαστικό.

Στο άρθρο 8 έχουμε Μεικτή Επιτροπή κάθε δύο χρόνια, κόστος για 1.400 ευρώ συναντήσεις για Ελλάδα και 3.000 ευρώ για Μαυροβούνιο. Πώς να το κρίνουμε αυτό, με ποια στοιχεία;

Το άρθρο 9 είναι διαδικαστικό.

Στο άρθρο 10 έχουμε πενταετή διάρκεια με αυτόματη ανανέωση. Εδώ η ερώτησή μας είναι η εξής. Έχει γίνει κάτι έως τώρα από το 2015;

Επί του θέματος, διαπιστώνουμε ότι μία ακόμη συμφωνία έρχεται προς κύρωση, αφού υπεγράφη το 2015 από την Κυβέρνηση ΣΥΡΙΖΑ, όπως πολύ σωστά είπε ο Πρόεδρος, δηλαδή πέντε χρόνια μετά, τότε που προβλέπεται η αυτόματη ανανέωσή της. Αυτό δεν είναι τυχαίο.

Απορούμε, για ποιο λόγο καθυστερούν, ενώ αναρωτιόμαστε, εάν στο χρονικό διάστημα που μεσολάβησε από την υπογραφή της σημερινής Συμφωνίας υπήρξε κάποια πρόοδος ή συνεργασία. Επίσης, γιατί ο ΣΥΡΙΖΑ υπέγραφε τις συμφωνίες, χωρίς να τις κυρώνει, ενώ δεν δίστασε να ψηφίσει «παρών» ή «όχι» σε συμφωνίες που είχε πριν υπογράψει, όπως στην περίπτωση των εξορύξεων ή της αμυντικής βιομηχανίας με τις Ηνωμένες Πολιτείες;

Για να γνωρίζουμε, για ποιο θέμα μιλάμε θα παραθέσουμε ορισμένα οικονομικά στοιχεία, ξεκινώντας από το ότι το Μαυροβούνιο ήταν έως το 2006 συνδεδεμένο με τη Σερβία, ενώ δεν συμμετείχε στις αποσχιστικές κινήσεις από τη Γιουγκοσλαβία. Αποτελεί τη μικρότερη οικονομία της Ε.Ε. με περίπου 0,02% του Α.Ε.Π. της. Μετά την έξοδο από την ένωση με τη Σερβία το 2006 βυθίστηκε στην έφεση το 2008 με μικρές αυξομειώσεις του Α.Ε.Π. του, όμως το 2017 είχε ρυθμό ανάπτυξης 4,5% και 5,1% το 2018. Η αιτία ήταν πιθανότατα οι αυξημένες ιδιωτικοποιήσεις που έκανε και σχεδιάζει να συνεχίσει, όπως ακριβώς η Ελλάδα. Γι' αυτό, εμείς πάντοτε προβλέπουμε, ότι η Ελλάδα μπορεί να έχει το ρυθμό ανάπτυξης που αναφέρει η Ν.Δ., γιατί προφανώς σχεδιάζει να ξεπουλήσει τα πάντα.

Στις τελευταίες εκλογές του 2016 ο βασικός πολιτικός ηγέτης του Μαυροβουνίου την τελευταία 25ετία, ο Μίλο Τζουγκάνοβιτς, παρέμεινε στην εξουσία, αν και με απώλειες, γεγονός που τον υποχρέωσε σε συνεργασία με φιλελεύθερα και μειονοτικά κόμματα, περιγράφεται δε, ως «ο σκοτεινός φίλος της Δύσης» σε αναλυτικό άρθρο, που θα καταθέσω αργότερα στα πρακτικά.

Συνεχίζοντας, η χώρα χαρακτηρίζεται ως «αρκετά διεφθαρμένη», ενώ στην Έκθεση Αξιολόγησης της Ε.Ε. αναφέρθηκαν ανησυχίες του 2018 για το λαθρεμπόριο τσιγάρων, ειδικά από το λιμάνι Μπαρ, κάποια φορτία κατασχέθηκαν και στην Ελλάδα, ενώ εκτιμάται ότι ο τζίρος αυτών που διέφυγαν ανερχόταν σε 52 εκατ. ευρώ, τα οποία, εάν πωλήθηκαν στην Ε.Ε., οι διαφυγόντες φόροι θα ήταν της τάξης των 153 εκατ. ευρώ. Εκτός αυτού, υπάρχουν αναφορές δημιουργία ζώνης ελεύθερου εμπορίου στη χώρα, τις οποίες πρέπει εμείς στην Ελλάδα να προσέξουμε ιδιαίτερα.

Για να μην κουράσουμε εδώ με νούμερα θα καταθέσουμε ένα συγκριτικό πίνακα της Ελλάδας με το Μαυροβούνιο στα πρακτικά, αναφέροντας μόνο πως το Α.Ε.Π. του Μαυροβουνίου είναι μόλις 5,5 δις δολάρια και το κατά κεφαλήν Α.Ε.Π. 8.430 δολάρια, της Ελλάδας, για σύγκριση, είναι 20.000 δολάρια.

Σημειώνουμε, επίσης, ότι το 43% των κατοίκων της χώρας αυτοπροσδιορίζονται, ως Μαυροβούνιοι και το 32%, ως Σέρβοι. Μικρότερες εθνότητες είναι οι Βόσνιοι με 8% - υπάρχει λόγος που το αναφέρω - οι Αλβανοί με 5%, οι άλλοι μουσουλμάνοι με 4% και οι Κροάτες με 1%. Πάνω του 75% είναι χριστιανοί ορθόδοξοι, ενώ η συντριπτική πλειοψηφία, περίπου το 90%, μιλάει σερβικά με τις διάφορες διαλέκτους και μόλις 5% αλβανικά.

Όσον αφορά στις εμπορικές μας συναλλαγές, οι εξαγωγές μας έφτασαν στα 152,9 εκατ. ευρώ το 2018 συν 24,7% σε σχέση με το 2017 και οι εισαγωγές μας ανήλθαν μόλις σε 5 εκατ. ευρώ, ενώ το εμπορικό μας ισοζύγιο, όπως καταλαβαίνουμε, είναι διαχρονικά έντονα πλεονασματικό υπέρ της Ελλάδας. Το μεγαλύτερο μέρος, βέβαια, των εξαγωγών μας προς το Μαυροβούνιο είναι τα πετρελαιοειδή, με 87,6% του συνόλου.

Η Ελλάδα αποτελεί την πέμπτη μεγαλύτερη χώρα όσον αφορά τις εισαγωγές για το Μαυροβούνιο, ενώ οι άλλες τέσσερις μεγαλύτερες είναι η Σερβία πρώτη, η Κίνα δεύτερη, η Γερμανία τρίτη και η Ιταλία τέταρτη.

Τα Ελληνικά Πετρέλαια (ΕΛΠΕ) έχουν παρουσία 70 ετών στη χώρα, μεταξύ άλλων με δίκτυο 43 πρατηρίων και με συνολικά 500 εργαζομένους, ενώ η ΑΛΟΥΜΙΛ και η JUMPO δραστηριοποιούνται επίσης στο Μαυροβούνιο.

Σημειώνουμε, ότι το 2009 σε διαγωνισμό για την πώληση της κρατικής εταιρείας ηλεκτρισμού αποκλείστηκε η Δ.Ε.Η., η οποία από κοινού με τον όμιλο Ρέστη τότε διεκδικούσε το 45% των μετοχών της κρατικής εταιρείας του Μαυροβουνίου.

Τέλος, το κοινό σημείο μας με το Μαυροβούνιο είναι η εξάρτηση από τον τουρισμό και τις υπηρεσίες, όπου η χώρα αναπτύσσεται ραγδαία στο τουρισμό με κατοικίες για διεθνείς επισκέπτες.

Όσον αφορά τώρα την επιστημονική έρευνα, αν και διαθέτει αμυντική βιομηχανία που παράγει τεθωρακισμένο όχημα και συνεργάζεται με Ισραηλινές Εταιρείες, με την παραχώρησή τους σε ολλανδικά συμφέροντα σύμφωνα με την έκθεση της Κομισιόν από το 2018 η ποιότητα των επιστημονικών δημοσιεύσεων του Μαυροβουνίου είναι κάτω του μέσου όρου. Επίσης, σύμφωνα με τον Οργανισμό Παρακολούθησης των Επιστημονικών Δημοσιεύσεων η Ελλάδα κατατάσσεται στην 29η θέση με 315.659 δημοσιεύσεις και το Μαυροβούνιο μόλις στην 124η θέση με μόλις 3920 δημοσιεύσεις.

Συμπεραίνει, λοιπόν, κανείς πως η έρευνα στο Μαυροβούνιο είναι ασήμαντη. Σε κάθε περίπτωση με ένα εκατομμύρια ευρώ, όπως προτείνει στην Έκθεσή του το Γενικό Λογιστήριο του Κράτους θα μπορούσε να σημειωθεί αύξησή της στο 7% στη χώρα, κάτι που είναι, τουλάχιστον, υπερβολικό, πόσο μάλλον, όταν η Ελλάδα υστερεί σημαντικά στον τομέα από τον μέσο όρο της Ε.Ε., η οποία είχε θέσει ως στόχο το 2% του Α.Ε.Π..

Θα καταθέσουμε στα πρακτικά τον πίνακα με τα ποσοστά έρευνας και ανάπτυξης στην Ε.Ε. μαζί με τις εμπορικές συναλλαγές του Μαυροβουνίου σημειώνοντας πως στην καινοτομία, που επίσης μας ενδιαφέρει με βάση τη Συμφωνία, η Ελλάδα κατατάσσεται στην 42η θέση και το Μαυροβούνιο στην 52η.

Ο μόνος λόγος που θεωρούμε πάντως λογική τη Συμφωνία είναι η οικονομική εισβολή της Τουρκίας στο Μαυροβούνιο τα τελευταία δύο - τρία χρόνια, όπου επενδύει στο μουσουλμανικό και στον Βόσνιο πληθυσμό που αποτελεί πια το 20% του συνολικού πληθυσμού. Σήμερα ζουν 2500 Τούρκοι πολίτες στο Μαυροβούνιο, το οποίο έχει πληθυσμό, περίπου, 620.000 κατοίκους.

Πολλά χρόνια δε πριν ξεκινήσει η τουρκική εισροή πολιτών, ο Τουρκικός Οργανισμός Συνεργασίας και Συντονισμού ήταν απασχολημένος με την προετοιμασία του εδάφους για τους υπηκόους του στο Μαυροβούνιο. Το τοπικό του υποκατάστημα ιδρύθηκε το 2007 λίγο πριν ξεκινήσει η κρίση στην Ελλάδα, ενώ τα τελευταία 11 χρόνια ξεκίνησε διάφορα έργα και πρωτοβουλίες αξίας άνω των 17 εκατομμυρίων ευρώ. Τα περισσότερα από αυτά αποσκοπούσαν στην βελτίωση της εκπαίδευσης, της υγειονομικής περίθαλψης και της πολιτιστικής συνεργασίας.

Οι εταιρείες με τουρκική συμμετοχή έχουν εκτοξευθεί σε 972 το 2018 από μόλις 29 το 2015 και θα το καταθέσουμε επίσης. Την ίδια στιγμή η Ορθόδοξη Χριστιανική Πίστη στο Μαυροβούνιο είναι υπό διωγμό, ενώ αποπειράται η δήμευση της περιουσίας της Ορθόδοξης Εκκλησίας με νόμο που ψηφίστηκε στα τέλη του 2019 και προκάλεσε μεγάλες διαμαρτυρίες από τους Σέρβους.

Κλείνοντας, αναρωτιόμαστε τι ανταλλάγματα θα πάρουμε από το Μαυροβούνιο για τη Συμφωνία θεωρώντας πως δεν πρέπει να υποστηρίζουμε μια χώρα που καταπιέζει, τουλάχιστον, τη Σερβική μειονότητα, ενώ έχει κατηγορηθεί επανειλημμένα για διαφθορά. Επίσης, πού θα επικεντρώνεται η έρευνα και γιατί δεν στηρίζει το Μαυροβούνιο κάποια από τις πλούσιες χώρες της Ε.Ε.; Γιατί, δηλαδή, δεν προσφέρει η Ε.Ε. την τεχνογνωσία της σε κοινά προγράμματα με το Μαυροβούνιο και πρέπει να το κάνει η Ελλάδα;

Τέλος, εάν η Τουρκία προωθείται επιχειρηματικά στη χώρα, ενώ ο Σερβικός Ορθόδοξος πληθυσμός είναι υπό διωγμό, είναι λογικό να βοηθάει η χρεοκοπημένη Ελλάδα στην επιστημονική έρευνα στο Μαυροβούνιο, η οποία έτσι ή αλλιώς δεν ανήκει στις προτεραιότητες της κυβέρνησής του; Είναι γεωπολιτικοί αλήθεια οι λόγοι;

Κύριε Πρόεδρε, σχετικά με την ψήφο μας επιφυλασσόμαστε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Θα μου επιτρέψετε παρά τις όποιες ενστάσεις καταθέσατε - και είδα κάποια στοιχεία που κάποια μπορεί να είναι και αληθινά - όταν κάνεις ένα άνοιγμα και μια συμφωνία….

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Πάντα τα στοιχεία μας είναι αληθινά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν το αμφισβήτησα, αυτό είπα, ότι κάποια μπορεί να αληθινά, κάποια δεν είμαι σε θέση εγώ να τα επιβεβαιώσω. Με αυτή την έννοια το είπα, δεν είπα ότι δεν είναι αληθινά κάποια άλλα. Παρόλα αυτά η Ελλάδα, την οποία σιγά-σιγά δεν χρειάζεται, να τη λέμε χρεοκοπημένη, είναι η Ελλάδα, που αναπτύσσεται, που ελπίζει, που ανοίγει τα φτερά της και που θα πρέπει να ενδιαφερθεί και για τις καλύτερες σχέσεις στα Βαλκάνια. Αυτό προείπα. Το άνοιγμα αυτό είτε είναι σε επιστημονικό και τεχνολογικό τομέα, με όποιες δυνατότητες μπορεί να έχει η γείτονα χώρα, αλλά έχουμε εμείς και πρέπει να μην αφήνουμε –νομίζω- ιδιαίτερα στα Βαλκάνια κενά. Όπου μπορούμε η Ελλάδα για να παραμείνει ηγέτιδα δύναμη των Βαλκανίων, πρέπει με διμερείς συμφωνίες, να παρεμβαίνει και να έχει καλές σχέσεις. Αυτό σχολίασα και εγώ νωρίτερα και το λέω.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε, πολύ σωστά το λέτε, μόνο που ξεχάσατε, να πείτε, ότι η Ελλάδα κυριαρχούσε στα Βαλκάνια. Μας έδιωξαν από τα Βαλκάνια με τα μνημόνια ήταν ένας από τους λόγους που μας επιβλήθηκαν τα μνημόνια. Οι τράπεζες μας ήταν παντού στα Βαλκάνια, μας χρεοκόπησαν. Καλά είναι να ξέρουμε πού είμαστε, για να ξέρουμε και πού θα πάμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν ήταν μόνο στα Βαλκάνια. Ήταν και στην Τουρκία. Τις αδυναμίες μας τις ξέρουμε. Δεν γυρνάμε πίσω. Σήμερα κοιτάζουμε μπροστά και κοιτάζουμε, να καλύψουμε το χαμένο έδαφος και να μην ξανακάνουμε λάθη, που τυχόν κάναμε στο παρελθόν. Νομίζω, ότι αυτό θα πρέπει να είναι -αν θέλετε- η συνισταμένη όλων μας πια σαν χώρα, όχι σαν κόμματα, γιατί σήμερα είμαστε εμείς αύριο, θα είναι κάτι άλλο και σε πρόσωπα εννοώ και σε πολιτικές δυνάμεις. Το λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Θα ήθελα, να αναφέρω κάτι από εμπειρία, γιατί ο κ. Βιλιάρδος, είπε, ότι λέει είναι τεκμηριωμένο. Υπάρχουν Ευρωπαϊκοί Οργανισμοί όχι μόνο στα Βαλκάνια, ειδικά στο Μαυροβούνιο, οι οποίοι έχουν και τρέχουν προγράμματα.

Άρα, δεν ισχύει αυτό που είπε, ότι δεν υπάρχουν στο Μαυροβούνιο Ευρωπαϊκοί Οργανισμοί και μάλιστα θέλω, να τονίσω ότι από τα χρήματα από τους πόρους που δίνει η Ελλάδα, θα κατευθυνθούν σε Έλληνες.

Επίσης, η δραστηριοποιούμενη εκεί Ε.Ε. μέσα από τα προγράμματα ανασυγκρότησης προσκαλεί και ελληνικές εταιρείες. Έχουμε κάθε λόγο να είμαστε παντού. Επίσης, η λογική ότι τα μνημόνια επιβλήθηκαν για να μας διώξουν από τα Βαλκάνια και για Γεωπολιτικούς λόγους δεν με βρίσκει σύμφωνο. Δεν χρειάζεται να επεκταθούμε σε αυτό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Καταρχήν, δεν είπα, ότι δεν υπάρχει επιστημονική έρευνα στα Βαλκάνια, ούτε ότι δεν επενδύει. Απλά είπα, ότι ένα εκατομμύριο ευρώ εκ μέρους της Ελλάδας, η οποία δεν έχει τα χρήματα, σε μια χώρα που θα της αυξήσει αμέσως τις δαπάνες στο 7% του Α.Ε.Π., όταν της Ελλάδας είναι κάτω από το 2% του Α.Ε.Π. είναι υπερβολή.

Το δεύτερο κομμάτι, δεν είπα ότι δεν μας επέβαλαν τα μνημόνια δεν το λέω εγώ, το λένε τα νούμερα. Η Ελλάδα το 2009 είχε χρέος κάτω από το 130% του Α.Ε.Π. της ενώ η Ιταλία σήμερα έχειπερισσότερο, η Πορτογαλία έχει περισσότερο και δεν έχουν φύγει ποτέ. Επίσης, η Ελλάδα σήμερα έχει κόκκινο ιδιωτικό χρέος. Το έλλειμμα το ξέρετε πάρα πολύ καλά, ότι διογκώθηκε. Το έχει τεκμηριώσει ο δικός σας, ο κ. Παπαθανασίου, ο σημερινός Διευθυντής των Ελληνικών Πετρελαίων, σε ένα πολύ καλό βιβλίο του, το 2009 με το οποίο έλεγε ακριβώς, πως διογκωθεί και το έλλειμμα. Οπότε ας το αφήσουμε το έλλειμα. Επιπλέον, η Ελλάδα το 2009 είχε κόκκινο ιδιωτικό χρέος κάτω από το 10% του Α.Ε.Π. της, όταν σήμερα έχει φτάσει –πλησιάζει- το 180%. Άρα, τα στοιχεία μας ήταν κατά πολύ καλύτερα και το να μην παραδεχόμαστε την κατάσταση μας, δεν μας οδηγεί πουθενά. Ευχαριστώ πολύ.

Στο σημείο αυτό, ο Πρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Βρυζίδου Παρασκευή, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Δούνια Παναγιώτα, Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Συντυχάκης Εμμανουήλ, Δελής Ιωάννης, Παπαναστάσης Νικόλαος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακούστηκαν όλες οι απόψεις, δεν χρειάζεται να το συνεχίσουμε άλλο. Ας κρατήσουμε αυτό που είπα, ότι κοιτάζουμε μπροστά. Πως μπορούμε να βελτιώσουμε την κατάσταση, που μπορούμε να δυναμώσουμε τις σχέσεις με όλες τις χώρες της Βαλκανικής αφήνοντας στο παρελθόν τυχόν αδυναμίες και λάθη και τουλάχιστον ως χώρα, λέω, να διδαχτούν από κει. Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Είπαμε προηγουμένως ότι το Μαυροβούνιο το παρομοιάζουν με το Μόντε Κάρλο των Βαλκανίων. Είναι μια πάρα πολύ όμορφη χώρα και το Κότορ βρίσκεται στη λίστα των μνημείων της παγκόσμιας πολιτιστικής κληρονομιάς της UNESCO και θεωρείται ένας από τους ωραιότερους οχυρωμένους μεσαιωνικούς οικισμούς της Αδριατικής, καθώς υπήρξε σημαντικό εμπορικό και καλλιτεχνικό κέντρο, γεγονός που βλέπει ο κάθε επισκέπτης στην αρχιτεκτονική του.

Τα τονίζω αυτά, διότι, προέρχομαι από την Κρήτη, Βουλευτής Ηρακλείου και στο Ηράκλειο της Κρήτης έχουμε το μεγαλύτερο οχυρωματικό έργο της Μεσογείου από την εποχή των Αράβων και των Ενετών, το οποίο, τώρα πάμε σιγά σιγά να αναδείξουμε, ως τέτοιο έργο. Μπορούμε, λοιπόν, να μάθουμε και από τη συνεργασία μας με το Μαυροβούνιο και στον τομέα αυτό και δε νομίζω ότι από τη συνεργασία αυτή θα πάρουν αυτοί πιο πολλά και εμείς, θα δώσουμε. Πιστεύω ότι θα είναι μια «win - win» κατάσταση και για τους δύο. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Συζητώντας για τη συνεργασία στον τομέα της έρευνας και τεχνολογίας με τη Δημοκρατία του Μαυροβουνίου, δεν πρέπει να μας διαφεύγει ότι ο ρόλος της χώρας μας στο χώρο των Βαλκανίων είναι ούτως ή άλλως σημαντικός. Το να αξιοποιήσουμε πόρους για την ανάπτυξη της έρευνας και τεχνολογίας, τόσο όσον αφορά στην πλευρά του δημόσιου, αλλά και από την πλευρά του ιδιωτικού τομέα, θεωρώ ότι είναι ένας όρος απαραίτητος για τη γενικότερη αναπτυξιακή προσπάθεια για τη χώρα μας και την παραγωγική της ανασυγκρότηση.

Η συνεργασία με τρίτες χώρες πάντα προσθέτει νέα στοιχεία και διευρύνει τις δυνατότητες ανάπτυξης του τομέα αυτού που συζητάμε. Είναι ένας δυναμικός τομέας, στον οποίο, αξίζει να επενδύουμε. Ένας τομέας, που έτσι και αλλιώς, δεν εξαντλεί ποτέ τα περιθώρια ανάπτυξής του. Βέβαια, σαν μια γενικότερη παρατήρηση, με αφορμή και προηγούμενες κυρώσεις Συμβάσεων, είναι αρνητικό το γεγονός ότι όλες σχεδόν οι κυρώσεις καθυστερούν πάρα πολύ να έρθουν προς συζήτηση, από τη στιγμή που υπογράφονται. Αυτό το πρόβλημα έχει επισημανθεί ιδιαίτερα για την προηγούμενη περίοδο της κυβέρνησης ΣΥ.ΡΙΖ.Α..

Οι κυρώσεις μεταξύ χωρών αφορούν πάντα συμφωνίες που ωφελούν και τα δύο μέρη. Ιδιαίτερα στην περίπτωση των βαλκανικών χωρών, πέρα από τις μεγαλύτερες δυνατότητες που μπορεί να έχουμε αυτή τη στιγμή, ως χώρα, έναντι αυτών των χωρών, προκύπτουν οφέλη και για τη δική μας πλευρά. Εκτός από τα νέα στοιχεία που μπορεί να προστεθούν προς αξιοποίηση για τον ίδιο τον τομέα της έρευνας και της τεχνολογίας, μέσα από την ανταλλαγή πληροφοριών και μέσα από τη συνεργασία, τα οφέλη που προκύπτουν αφορούν και σε άλλους τομείς, όπως της οικονομίας, στον εμπορικό τομέα, στον τομέα της επικοινωνίας και της τουριστικής συνεργασίας και γενικότερα, δίνουν στη χώρα μας ένα ρόλο πρωταγωνιστικό. Ενδυναμώνουν την έτσι και αλλιώς, σημαντική γεωπολιτική μας θέση και ενισχύουν γενικότερα τη στρατηγική και πολιτική μας θέση στον ευρύτερο χώρο.

Είμαστε, λοιπόν, θετικοί σε αυτή την κύρωση, ιδιαίτερα με μια χώρα, όπως η Δημοκρατία του Μαυροβουνίου, με την οποία, υπάρχουν διαχρονικοί δεσμοί και σχέσεις φιλίας για λόγους ιστορικούς, θρησκευτικούς και γεωπολιτικούς. Επομένως, συμφωνούμε και ελπίζουμε ότι τα αποτελέσματα θα είναι ιδιαίτερα θετικά και να συμβάλουν στην περαιτέρω ανάπτυξη των σχέσεων, αλλά και στους επιμέρους τομείς που ανέφερα και για τις δύο χώρες. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Βρυζίδου.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Η Κύρωση μιας διακρατικής συμφωνίας, όταν πρόκειται για μια γειτονική χώρα είναι ιδιαίτερα σημαντική. Διότι, η λειτουργία και ο προγραμματισμός της κάθε χώρας έχει να κάνει με την ασφάλεια, την ισορροπία, την καλή συνεργασία που έχει με τις γειτονικές χώρες. Ήδη το τελευταίο διάστημα αλλά και διαχρονικά είδαμε πόσο πολύ απασχολούσε τον σχεδιασμό μας, τον προγραμματισμό μας και την υλοποίηση έργων, καθώς, επίσης, και τα εξοπλιστικά μας προγράμματα, η ανησυχία που μας δημιουργεί η στάση και οι προκλητικές κινήσεις από τη γειτονική χώρα, την Τουρκία.

Έτσι, λοιπόν, έχει μεγάλη σημασία να αναπτυχθούν σχέσεις συνεργασίας, σχέσεις εμπιστοσύνης, οι οποίες οικοδομούνται βήμα-βήμα και βέβαια η έρευνα και η τεχνολογία μπορεί να οικοδομήσει προς αυτήν την κατεύθυνση. Άλλωστε, έχουμε δει ότι και η Ευρώπη πολλά προγράμματα χρηματοδοτικά τα οποία έχουν εκπονηθεί είχαν σαν βάση τις διασυνοριακές συνεργασίες. Και αυτό, γιατί, καταρχήν, βοηθάει πολλαπλά η συνεργασία με τη γειτονική χώρα, αλλά και γιατί έχουν πολλά κοινά.

Καταρχήν, λόγω της μικρής απόστασης, αλληλοεπηρεάζονται περιβαλλοντικά. Αλληλοεπηρεάζονται στις μετακινήσεις των προϊόντων, λόγω της μικρής απόστασης και μπορεί να γίνει και ανταλλαγή τεχνολογίας και γνώσεων και έρευνας, η οποία αποτελεί και την βάση για τη συνεργασία την επιχειρηματική, την επαγγελματική, αλλά και για τη μεταφορά των προϊόντων. Θεωρούμε ότι αυτό που γίνεται είναι πολύ σημαντικό, γιατί κάθε συνεργασία όταν τεκμηριώνεται επιστημονικά και βασίζεται σε επιχειρήματα της έρευνας και ισχυροποιείται από τις νέες τεχνολογίες μπορεί να είναι εμπιστοσύνης, μπορεί να είναι αδιαμφισβήτητη και μπορεί να φέρει με μεγαλύτερη βεβαιότητα θετικά αποτελέσματα από κινήσεις που γίνονται απλώς με την θετική βούληση.

Τα πανεπιστήμια είναι σε πολύ υψηλό επίπεδο και τα ερευνητικά προγράμματα της χώρας μας. Ήδη η χώρα μας θα πρέπει να αξιοποιήσει αυτή την κατεύθυνση στον αναπτυξιακό της τομέα, γιατί μπορεί να αποτελέσει στο μέλλον ακόμη περισσότερο απ' ό,τι σήμερα πόλο έλξης φοιτητών ή ερευνητών ή ανθρώπων που θα εκπονούν μεταπτυχιακά. Και για την περιοχή μας, από την περιοχή που εγώ κατάγομαι, το νομό Κοζάνης, και γενικά τη βόρεια Ελλάδα, θεωρώ ότι υπάρχουν πολλές δυνατότητες συνεργασίας και στα θέματα της ενέργειας και στα θέματα της ανταλλαγής εμπειριών στον επιχειρηματικό τομέα, αλλά και της αξιοποίησης του ορυκτού πλούτου και γενικότερα δεδομένα τα οποία μπορούν να αξιοποιηθούν χάρη στην πολύ μικρή απόσταση που υπάρχει.

Το Μαυροβούνιο είναι μια από τις περιοχές που πρέπει να προσεγγίσουμε, όπως επίσης, βέβαια, και άλλες χώρες των Βαλκανίων. Και θεωρώ ότι αυτή η Κύρωση είναι πολύπλευρα θετική και θα πρέπει να προχωρήσουμε και σε άλλου είδους τέτοιες κινήσεις, γιατί μόνο έτσι μπορούμε να οικοδομήσουμε με ασφάλεια και προοπτική το μέλλον της χώρας μας και στον τομέα της ασφάλειας, αλλά και στον τομέα της ανάπτυξης. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει, ο κ. Υπουργός.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε. Αρχικά θέλω να ευχαριστήσω όλους τους Εισηγητές, Ειδικούς Αγορητές και ομιλητές για τις παρεμβάσεις τους και με μεγάλη χαρά βλέπω πως υπάρχει και ευρεία συναίνεση για την Κύρωση της συμφωνίας μεταξύ της Ελλάδας και του Μαυροβουνίου.

Αυτό το οποίο θέλω να σας πω, είναι ότι πράγματι στον τομέα της έρευνας και της καινοτομίας οι διεθνείς συνεργασίες είναι εξαιρετικά σημαντικές και ειδικά σε μια εποχή όπου η παγκοσμιοποίηση είναι εξαιρετικά έντονη και ανταγωνιστική στα ζητήματα έρευνας και καινοτομίας. Η Ελληνική Κυβέρνηση έχει συνάψει τέσσερις συμφωνίες έρευνας και ανάπτυξης με τη Γερμανία, τη Ρωσία, την Κίνα και το Ισραήλ. Αυτή θα είναι η πέμπτη συμφωνία και, πράγματι, την έχει υπογράψει η προηγούμενη Κυβέρνηση. Είναι μια καλή συμφωνία, την οποία για αυτό και εμείς στηρίζουμε, η οποία θα έπρεπε να έχει κυρωθεί αρκετά νωρίτερα.

Θέλω να τονίσω κάποια πράγματα που άκουσα κυρίως από την πλευρά της Αντιπολίτευσης. Άκουσα από την Αξιωματική Αντιπολίτευση ότι αδυνατεί το Υπουργείο Ανάπτυξης και επενδύσεων να απαντήσει στα ερωτήματα της έρευνας και ειδικότερα στις διεθνείς σχέσεις να προωθήσει σε συνεργασίες σημαντικές. Με αφορμή, λοιπόν, αυτό το σχόλιο, να σας πω ότι τον επόμενο μήνα υπογράφουμε μια συμφωνία με τις ΗΠΑ. Είναι μια συζήτηση η οποία ξεκίνησε το Νοέμβριο του 2019 στο πλαίσιο του στρατηγικού διαλόγου με τις ΗΠΑ. Έχουμε σχεδόν ολοκληρώσει τις συζητήσεις και είχαμε επικοινωνία και με τον επικεφαλής του Λευκού Οίκου στα ζητήματα της τεχνολογίας και με την αντίστοιχη Γενική Γραμματεία Έρευνας και Τεχνολογίας στο Maryland των ΗΠΑ πριν από 2 μήνες.

Είμαστε στην ευχάριστη θέση να πούμε ότι αναμένουμε τον επόμενο μήνα να υπογράψουμε τη συμφωνία με τις ΗΠΑ. Νομίζω ότι αυτό από μόνο του αποδεικνύει ότι όχι μόνο το Υπουργείο Ανάπτυξης και Επενδύσεων δεν είναι ακατάλληλο για να προωθήσει τις διεθνείς συμφωνίες, αλλά αντιθέτως είναι το πλέον κατάλληλο. Η μετακίνηση της Γενικής Γραμματείας Έρευνας και Τεχνολογίας από τις δομές του Υπουργείου Παιδείας στις δομές του Υπουργείου Ανάπτυξης, αυτό ακριβώς το πράγμα προσπαθεί να επιτύχει. Προσπαθούμε με αυτόν τον τόπο να συνδέσουμε πολύ πιο αποτελεσματικά την εξαιρετικά σημαντική επιστημονική έρευνα που παράγεται στα ερευνητικά κέντρα και στα πανεπιστήμια ακόμη και στις επιχειρήσεις, με την καινοτομία και την αγορά.

Η συμφωνία ειδικότερα με το Μαυροβούνιο – σχεδόν όλοι αναφερθήκατε σε αυτό το πράγμα – είναι εξαιρετικά σημαντική, διότι πρέπει να δούμε πώς η Ελλάδα θα ανακτήσει ακόμη πιο πρωταγωνιστικό ρόλο στη νοτιοανατολική Ευρώπη και ειδικότερα στα Βαλκάνια. Αυτός πρέπει να στόχος μας και στην έρευνα και στην καινοτομία.

Άρα αν δεν έχουμε συμφωνίες με τις βαλκανικές χώρες και τις χώρες της νοτιοανατολικής Ευρώπης και κυρίως τις χώρες εκτός Ε.Ε., τότε θα έχουμε ένα εργαλείο λιγότερο.

Αναφέρθηκε από τον Ειδικό Αγορητή της Ελληνικής Λύσης γιατί πάμε και επενδύουμε χρήματα στα Βαλκάνια. Αν έκανε μια απλή ανάγνωση της ειδικής έκθεσης, θα έβλεπε ότι εμείς, ως Ελληνική Κυβέρνηση, χρηματοδοτούμε τα ερευνητικά κέντρα και τα πανεπιστήμια ή ακόμη και τις επιχειρήσεις της χώρας εδώ και καλούνται οι αρχές του Μαυροβουνίου να βάλουν αντίστοιχα ποσά για να μπορούμε να έχουμε αυτά τα κοινά projects, άρα δεν υπάρχει επιχείρημα ότι χρηματοδοτούμε την έρευνα για το Μαυροβούνιο. Χρηματοδοτούμε κοινές δράσεις που θα υλοποιήσουν τα ερευνητικά κέντρα και τα πανεπιστήμια ή ακόμη και επιχειρήσεις, μαζί με αντίστοιχα κέντρα ή πανεπιστήμια ή ακόμη και επιχειρήσεις στο Μαυροβούνιο. Επομένως, θεωρούμε σημαντική αυτήν τη συμφωνία.

Προχωράμε τη συμφωνία που είχε κάνει η προηγούμενη Κυβέρνηση, επαναλαμβάνω, με καθυστέρηση στην κύρωση και ο στόχος μας είναι να δούμε πώς μπορούμε να χτίσουμε ακόμη περισσότερες συμμαχίες, ειδικότερα στα Βαλκάνια και την ανατολική Ευρώπη, στο κομμάτι της έρευνας και της καινοτομίας. Ακριβώς επειδή η εξωστρέφεια είναι ο σημαντικός παράγοντας στην έρευνα και την καινοτομία, ο στόχος μας είναι να δούμε πώς μπορούμε σιγά-σιγά να αρχίσουμε να προσελκύουμε ταλέντα στη χώρα και πηγαίνω το στόχο ένα βήμα πιο μακριά από την ανάσχεση της διαρροής των εγκεφάλων.

Προφανώς θέλουμε να σταματήσουμε τη διαρροή εγκέφαλων και θέλουμε να επαναπατρίσουμε τους Έλληνες επιστήμονες στη χώρα, για αυτό συζητάμε για το πώς μπορούμε να δώσουμε επιπλέον κίνητρα σε επιχειρήσεις, φορολογικά ως επί το πλείστον, να επενδύουν στην έρευνα και την ανάπτυξη. Μόνο με αυτόν τον τρόπο θα δημιουργήσουμε νέες θέσεις εργασίας, ώστε να επαναπατρίσουμε Έλληνες επιστήμονες.

Όμως ο στόχος δεν είναι μόνο να επαναπατρίσουμε τους Έλληνες επιστήμονες, αλλά πώς μπορούμε να προσελκύσουμε ταλέντο, ειδικά από τις βαλκανικές και τις γειτονικές χώρες. Κάποιες από τις δράσεις του Υπουργείου Ανάπτυξης, όπως η δημιουργία Πολιτείας Καινοτομίας στο Κορωπί και το ThessINTECH στη Θεσσαλονίκη, είναι πολύ σημαντικές δράσεις, οι οποίες πιστεύουμε ότι θα μπορέσουν και να οργανώσουν πολύ απλά το οικοσύστημα στη χώρα και την ερευνητική κοινότητα, τον ερευνητικό ιστό και να προσελκύσουμε και ταλέντο από χώρες όπως το Μαυροβούνιο και άλλες βαλκανικές χώρες. Άρα, εγώ είμαι πολύ χαρούμενος που βλέπω ότι υπερψηφίζει η Βουλή τη συγκεκριμένη συμφωνία και ελπίζω στο μέλλον να έχουμε και άλλες συμφωνίες που θα είναι ουσιαστικές και θα συνεισφέρουν στην πράξη στην συνεργασία μεταξύ της Ελλάδας και άλλων χωρών.

Αυτήν τη στιγμή υπάρχουν δύο συμφωνίες, με το Μαρόκο και το Ιράν, που επίσης είχαν υπογραφεί από την προηγούμενη Κυβέρνηση, τις οποίες στοχεύουμε, εφόσον έχουν ολοκληρωθεί κάποιες διαδικασίες που πρέπει να ολοκληρωθούν, να φέρουμε και αυτές και φυσικά με τις ΗΠΑ, που σας είπα ότι θέλουμε να πιστεύουμε ότι υπογράφουμε τον επόμενο μήνα και μετά ακολουθούν και άλλες χώρες στρατηγικού ενδιαφέροντος για την Ελλάδα, που θεωρούμε ότι πρέπει να υπάρχουν διμερείς σχέσεις στο κομμάτι της έρευνας και της καινοτομίας.

Με το Ισραήλ, όπως σας είπα και πριν, υπάρχει ήδη συμφωνία. Υπάρχουν αρκετά ερευνητικά προγράμματα τα οποία τρέχουν με το Ισραήλ. Από τη δική μας πλευρά και από τη μεριά του Ισραήλ αποτιμάται πολύ θετικά. Είναι από τις χώρες με τις οποίες έχουμε άριστη συνεργασία στα ζητήματα έρευνας και καινοτομίας. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Ανάπτυξης και Επενδύσεων «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου Επιστημονικής και Τεχνολογικής Συνεργασίας». Ανακεφαλαιώνουμε τις θέσεις των κομμάτων.

Η Εισηγήτρια της Πλειοψηφίας, η κυρία Ράπτη, ψηφίζει υπέρ.

Ο Εισηγητής της Μειοψηφίας, ο κ. Τσίπρας, ψηφίζει υπέρ.

Ο Ειδικός Αγορητής του Κινήματος Αλλαγής, ο κύριος Κατρίνης, ψηφίζει υπέρ.

Ο Ειδικός Αγορητής του Κ.Κ.Ε., ο κ. Συντυχάκης, επιφυλάσσεται για την Ολομέλεια.

Ο Ειδικός Αγορητής της Ελληνικής Λύσης, κ. Βιλιάρδος, επιφυλάσσεται για την Ολομέλεια και ο Ειδικός Αγορητής του ΜέΡΑ25, ο κ. Λογιάδης, ψηφίζει υπέρ.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 και 2 γίνονται δεκτά, ως έχουν, κατά πλειοψηφία.

Επίσης γίνεται δεκτό το ακροτελεύτιο άρθρο και ερωτάται η Επιτροπή αν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΥΤΕΣ**: *Δεκτό, δεκτό*.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Συνεπώς, το σχέδιο νόμου του Υπουργείου Ανάπτυξης και Επενδύσεων «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου Επιστημονικής και Τεχνολογικής Συνεργασίας», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάχος Γεώργιος, Οικονόμου Ιωάννης, Ράπτη Ελένη, Σούκουλη-Βιλιάλη Μαρία-Ελένη (Μαριλένα), Τσίπρας Γεώργιος, Γκόκας Χρήστος, Βιλιάρδος Βασίλειος και Λογιάδης Γεώργιος.

Τέλος και περί ώρα 14.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**